钦定古今图书集成/明伦汇编/官常典/第633卷 > 李韶
## 钦定古今图书集成/明伦汇编/官常典/第633卷 > 李韶

按《魏书李宝传》：宝子承。承长子韶，字元伯，延兴中补
中书学生，袭爵姑臧侯，除仪曹令。时修改车服及羽
仪制度，皆令韶典焉。迁给事黄门侍郎。后例降侯为
伯，兼大鸿胪卿，黄门如故。高祖将创迁都之计，诏引
侍臣，访以古事。韶对：“洛阳九鼎旧所，七百攸基，地则
土中，实均朝贡，惟王建国，莫尚于此。”高祖称善。迁太
子詹事、秦州大中正。出为安东将军、兖州刺史。高祖
自邺还洛，韶朝于路，言及庶人恂事。高祖曰：“卿若不
出东宫，或未至此。”世宗初，征拜侍中，领七兵尚书。寻
除抚军将军、并州刺史。以从弟伯尚同元禧之逆，在
州禁止。征还京师，虽不知谋，犹坐功亲，免除官爵。久
之，起兼将作大匠，敕参定朝仪律令。吕苟儿反于秦
州，除抚军将军、西道都督，行秦州事，与右卫将军元
丽率众讨之。事平即真，玺书劳勉，复其先爵。时陇右
新经师旅之后，百姓多不安业，韶善抚纳，甚得夷夏
之心。征还，行定州事。寻转相州刺史，将军如故。肃宗
初，入为殿中尚书，行雍州事。后除中军大将军、吏部
尚书，加散骑常侍。出为冀州刺史。清简爱民，甚收名
誉，政绩之美，声冠当时。肃宗嘉之，就加散骑常侍，迁
车骑大将军，赐剑佩、貂蝉各一具，骅骝马一匹，并衣
服寝具。韶以年及悬车，抗表逊位，优旨不许。转定州
刺史，常侍如故。及赴中山，冀州父老皆送出西境，相
聚而泣。二州境既连接，百姓素闻风德，州内大治。正
光五年四月，卒于官，年七十二。诏赠帛七百疋，赠侍
中、持节、散骑常侍、车骑大将军、司空公、雍州刺史，谥
曰文恭。既葬之后，有冀州兵千馀人戍于荆州，还经
韶墓，相率培冢，数日方归。其遗爱如此。长子玙，袭。武
定中，骠骑大将军、东徐州刺史。